EUROPA-KOMMISSIONEN Bruxelles, den 12.3.2020 COM(2020) 97 final RAPPORT FRA KOMMISSIONEN TIL EUROPA-PARLAMENTET OG RÅDET OM EIB's VIRKSOMHED I 2018 I FORHOLD TIL TREDJELANDE UNDER EU's BUDGETGARANTI



1.INDLEDNING Den Europæiske Investeringsbanks (EIB's) eksterne lånemandat (ELM) er et vigtigt instrument, hvorigennem Den Europæiske Union støtter investeringer i partnerlandene. Det bygger på en garanti fra EU-budgetmidler, som Europa-Kommissionen har stillet til rådighed for EIB for at gøre det muligt for EIB at øge sin udlån uden for EU til støtte for EU-politikkerne. EU-garantien dækker i veldefinerede tilfælde, hvor låntagere undlader at tilbagebetale lån til EIB. På denne måde øger EU-garantien EIB's kapacitet til at bære investeringsrisikoen. Retsgrundlaget for ELM er afgørelse nr. 466/2014/EU ("ELM-afgørelsen"), der senest er ændret i 2018 . Hvis EIB trækker på EU-garantien, foretages betalingerne fra garantifonden for aktioner i forhold til tredjeland . ELM støtter EIB's aktiviteter i førtiltrædelseslandene, de østlige og sydlige nabolande, Asien, Latinamerika og Sydafrika, og pt. kan i alt 64 lande komme i betragtning til støtte. I den nuværende ELM-periode (2014-2020) garanterer EU-budgettet op til 32,3 mia. EUR i EIB-finansieringstransaktioner med en forpligtelse til at dække de første 65 % af de tab, der måtte opstå i den garanterede portefølje. I henhold til ELM-afgørelsen fastsættes garantilofterne for de forskellige geografiske regioner og underregioner. Kommissionen har for nylig offentliggjort en omfattende evaluering af gennemførelsen af det eksterne lånemandat siden midten af 2014 og frem til udgangen af 2018. Denne årsrapport giver et grundlæggende overblik over EIB's aktiviteter inden for rammerne af EU-garantien i 2018 . Den rummer også en oversigt over de foranstaltninger, der gennemføres af EIB uden for EU-garantien (dvs. på "egen risiko") for at give et mere fuldstændigt billede af EIB's aktivitet i de regioner, der er omfattet af ELM . 2.VIGTIGSTE RESULTATER I 2018 undertegnede EIB finansieringstransaktioner på i alt 5,8 mia. EUR i de regioner, der er omfattet af det eksterne lånemandat. Heraf er mere end 4,46 mia. EUR af EIB's transaktioner dækket af EU-garantien (dvs. de er omfattet af ELM), som omfatter næsten 50 låneaftaler. De resterende transaktioner finansieres via EIB's egenrisikofaciliteter. Sammenholdt med 2017, hvor der kun blev undertegnet transaktioner til en værdi af 3,2 mia. EUR inden for rammerne af ELM, er 2018-volumen synligt højere. Til gengæld faldt volumen af EIB's egenrisikotransaktioner i ELM-lande fra 2,3 mia. EUR i 2017 til 1,4 mia. EUR i 2018. Figur 1 viser udviklingen i långivningen under ELM og egenrisikofaciliteter mellem 2016 og 2018 (undertegnede beløb fraregnet annullerede beløb). I samme periode var et gennemsnit på 64 % af EIB's finansiering i de pågældende regioner omfattet af EU-garantien.

Figur 1: Årlig udvikling i EIB-lån i ELM-regioner I overensstemmelse med ELM-afgørelsen varierer arten af EU-garantien alt efter den pågældende EIB-finansieringstransaktion: ·En totalgaranti, der dækker både operationelle og politiske risici, stilles til rådighed for finansieringstransaktioner med modparter i den offentlige sektor (typisk infrastrukturudvikling) samt for EIB-lån til banker eller virksomheder med en statsgaranti, og for finansieringstransaktioner inden for rammerne af det private ERI-mandat, der blev oprettet efter midtvejsevalueringen af ELM i 2018 . 4,2 mia. EUR eller næsten 95 % af de finansieringstransaktioner, der blev undertegnet under ELM i 2018, drog fordel af EU's totalgaranti. ·Der er stillet en politisk risikogaranti med en mere begrænset dækning for andre transaktioner i den private sektor. I 2018 dækkede det finansieringstransaktioner med en volumen på 242 mio. EUR. Det kumulerede udbetalingsniveau under ELM 2014-20 nåede op på 33 % af nettoundertegnelserne ved udgangen af 2018 (5,8 mia. EUR), hvilket udgør en stigning fra 18 % i 2016 og 25 % i 2017. Navnlig i forbindelse med infrastrukturprojekter foregår udbetalinger af EIB-finansiering gradvist og over en årrække. 3.FINANSIERINGSTRANSAKTIONER 3.1.OVERSIGT OVER NYE EIB-FINANSIERINGSTRANSAKTIONER EFTER MÅLSÆTNINGER Hver transaktion under ELM bidrager til en af de to "vertikale" målsætninger for a) udvikling af den lokale private sektor eller b) udvikling af den sociale og økonomiske infrastruktur. Desuden kan de samme transaktioner (helt eller delvist) også bidrage til de "horisontale" målsætninger for klimaindsatsen, den regionale integration og den langsigtede økonomiske modstandsdygtighed. Det samlede volumen af EIB's investeringer, der blev undertegnet under ELM i 2018, beløb sig til 4,46 mia. EUR. To tredjedele heraf (3 mia. EUR) vil bidrage til udviklingen af sociale og økonomiske infrastrukturer. Den resterende tredjedel vil støtte udviklingen af den lokale private sektor, primært ved at lette adgangen til finansiering for SMV'er. Ud af det samme samlede volumen, der blev undertegnet under ELM i 2018, vil 35 % bidrage til målsætningen om klimaindsatsen, 17 % vil støtte regional integration, og 19 % vil bidrage til målet om langsigtet økonomisk modstandsdygtighed (se figur 2).

Figur 2: Bidrag til ELM-målsætninger (i mia. EUR) Bemærk: Et enkelt projekt kan bidrage til opfyldelsen af flere ELM-målsætninger. Målsætningerne for klimaindsatsen, regional integration og langsigtet økonomisk modstandsdygtighed er tværgående (horisontale) målsætninger, der gælder for alle projekter og derfor overlapper de to øvrige. Volumenerne for undertegnede aftaler om henholdsvis udvikling af den lokale private sektor og den økonomiske og sociale infrastruktur giver tilsammen det samlede volumen, der er undertegnet i det pågældende år. Udvikling af den lokale private sektor, især støtte til små og mellemstore virksomheder EIB undertegnede transaktioner til støtte for udviklingen af den lokale private sektor i 2018 til en værdi af 1,72 mia. EUR, heraf 1,46 mia. EUR under ELM. Langt størstedelen af denne finansiering blev ydet i form af kreditlinjer til lokale finansielle formidlere (hovedsagelig banker) med henblik på videreudlån til SMV'er og midcapselskaber. Med fire af disse kreditlinjer tilstræbes det at nå ud til banker i andet lag, dvs. i Armenien, Libanon, Montenegro og Sydafrika. EIB undertegnede også en ny kreditlinje til mikrofinansiering i Jordan på egen risiko. Endvidere investerede EIB også i private equity-fonde under egenrisikofaciliteter, navnlig i den grønne vækstfond i det sydlige Middelhavsområde og i fonden for økovirksomheder i Latinamerika. Endelig ydede EIB også et lån til udvikling af tre industriområder i Libanon og lån til et ukrainsk selskab, der beskæftiger sig med agroindustri og elproduktion på grundlag af biomasse. Udvikling af sociale og økonomiske infrastrukturer De finansieringstransaktioner, der bidrager til udviklingen af den sociale og økonomiske infrastruktur i ELM-regionerne, beløb sig til 4,12 mia. EUR, som blev undertegnet af EIB i 2018, heraf er næsten 3 mia. EUR dækket af EU-garantien. De berørte hovedsektorer var energi og transport samt vandforsyning og -afledning. Nye infrastrukturinvesteringer under ELM omfatter opgraderinger af Ukraines eltransmissionsinfrastruktur, en tunnel under Bosporusstrædet, en vejkorridor i Bosnien-Hercegovina, modernisering af rullende jernbanemateriel i Bangladesh, genopbygning af metronettet i Buenos Aires eller spildevandsrensningsanlæg i Egypten. EIB undertegnede inden for rammerne af egenrisikofaciliteter i 2018 bl.a. finansiering til udvikling af solenergi i Mexico, bytransport i Bangalore og Bogota samt vandforsynings- og vandafledningsinfrastruktur i Panama og Usbekistan. Tilpasning til og modvirkning af klimaforandringer

Lån for 2,5 mia. EUR i ELM-regioner, der blev undertegnet i 2018, vil støtte modvirkning af og tilpasning til klimaforandringer, heraf dækkes næsten 1,6 mia. EUR af EU-garantien. Ved udgangen af 2018 udgjorde den kumulerede klimaindsats i den nuværende ELM-periode 35 % af nettoundertegnelserne, hvilket dermed overopfyldte det mål på 25 %, der blev fastsat ved ELM-afgørelsen. De største bidrag til klimaindsatsmålsætningen vil blive ydet i form af investeringer i transport med lavere CO2-udledninger henholdsvis vedvarende energi. Tilpasningen til klimaforandringer tegner sig fortsat for mindre end 10 % af EIB's klimarelaterede finansiering i ELM-regionerne. Regional integration EIB undertegnede 12 nye projekter i 2018, som bidrager til den tværgående målsætning om regional integration. Det største af disse er den transanatolske naturgasrørledning. Andre transaktioner, der medregnes i denne kategori, vil finansiere transportforbindelser (f.eks. jernbaneforbindelsen Niš-Dimitrovgrad i Serbien) eller opgraderinger af flyvekontrolsystemer i Serbien og Kosovo. Initiativet om økonomisk modstandsdygtighed (ERI) Initiativet vedrørende økonomisk modstandsdygtighed blev lanceret af EIB i 2016 som et bidrag til EU's reaktion på migrations- og flygtningeudfordringen. I forbindelse med midtvejsevalueringen af ELM, der blev afsluttet i 2018, blev der indført en yderligere målsætning om langsigtet økonomisk modstandsdygtighed i ELM-afgørelsen. Endvidere blev 1,4 mia. EUR øremærket til investeringer i den offentlige sektor, der bidrager til målsætningen om modstandsdygtighed, og der blev oprettet et specifikt "privat ERI-mandat" på 2,3 mia. EUR for at garantere investeringer i den private sektor til støtte for den langsigtede økonomiske modstandsdygtighed. Det private ERI-mandat er specifikt, idet det giver EIB en totalgarantidækning, der sætter EIB i stand til at gennemføre finansieringstransaktioner med højere risiko. Ved udgangen af 2018 godkendte EIB transaktioner til en værdi af 4,1 mia. EUR som opfølgning på denne nye ELM-målsætning. Mere end halvdelen heraf er kreditlinjer (primært udlån til SMV'er), ca. 12 % er investeringer i vandforsyning og -afledning, og ca. 11 % er investeringer i transport. 3.2.OVERSIGT OVER EIB-FINANSIERING EFTER REGION OG SEKTOR Tabel 1 giver en oversigt over EIB's finansiering i 2018 i de regioner, som er omfattet af ELM, herunder dem med en EU-garanti og dem, som er finansieret under EIB's egenrisikofaciliteter.

Tabel 1: EIB-finansieringstransaktioner undertegnet i 2018 i ELM-regioner (med fradrag af annulleringer) Region (mio. EUR) Transaktioner med EU-garanti EIB's egenrisikofaciliteter eller tredjepartsfonde I alt Totalgaranti Politisk risiko-dækning ELM i alt Førtiltrædelsesfacilitet 1 182 60 1 242 230 1 472 Middelhavsområdet 1 944 20 1 964 60 2 024 Østlige nabolande, Rusland 470 162 632 -- 632 Asien 205 -- 205 600 805 Centralasien -- -- -- 200 200 Latinamerika 347 -- 347 292 639 Sydafrika 70 -- 70 -- 70 I alt 4 218 242 4 460 1 382 5 842 EIB undertegnede lån for 5,8 mia. EUR i ELM-regioner i 2018, ud af transaktioner på i alt 7,7 mia. EUR uden for EU (herunder AVS-landene og de oversøiske lande og territorier samt EFTA-landene). Den undertegnede transaktionsvolumen i førtiltrædelseslandene og i nabolandene (både syd og øst) udgjorde ca. 4,1 mia. EUR. 1,7 mia. EUR blev undertegnet i Asien, Centralasien, Latinamerika og Sydafrika. Sammenholdt med 2017 øgedes den samlede EIB-finansiering i ELM-regionerne en anelse i 2018 primært som følge af en aktivitetsforøgelse i det vestlige Balkan. Tabel 2: Nettoundertegnelser pr. år og kumulerede nettoundertegnelser sammenholdt med ELM-garantilofterne i perioden 2014-20 (afgørelse nr. 466/2014/EU som ændret ved afgørelse (EU) 2018/412) Region / år (mio. EUR) 2014 (H2) 2015 2016 2017 2018 I alt 2014(H2) -2018 Garantiloft Udnyttel-sesgrad Førtiltrædelses-facilitet 200 906 582 170 1 242 3 100 7 635 41 % Middelhavsområdet 379 726 1 299 1 168 1 789* 5 973 11 170 53 % Privat ERI-mandat** 612 325 937 2 300 41 % Østlige nabolande, Rusland 975 1 401 1 493 657 632 5 158 6 650 78 % Asien 45 433 45 118 205 846 1 165 73 % Centralasien 70 70 20 22 182 224 81 % Latinamerika 219 468 319 371 347 1 725 2 694 64 % Sydafrika 150 50 70 270 462 58 % I alt 1 888 4 154 3 758 3 168 4 610* 17 578 32 300 54 % * Inklusive to transaktioner i de sydlige nabolande med et beløb på 150 mio. EUR overført fra tidligere mandater til ELM 2014-20 i løbet af 2018. ** Det private ERI-mandat omfatter det vestlige Balkan og Middelhavsområdet. De kumulerede undertegnelser under ELM i 2014-18 med fradrag af annulleringer nåede ved udgangen af 2018 op på ca. 17,6 mia. EUR. Den kumulerede udnyttelsesgrad for ELM målt på nettoundertegnelser udgjorde 54 % af det samlede garantiloft. Den laveste udnyttelsesgrad for EU-garantien observeres i førtiltrædelseslandene. Dette forklares hovedsagelig ved en neddrosling af EIB's transaktioner i Tyrkiet i lyset af den politiske og økonomiske udvikling siden 2016. Den højeste udnyttelsesgrad, i det mindste målt på antallet af undertegnelser, registreres i Centralasien og de østlige nabolande.

Betragtes det private ERI-mandat, der er oprettet i henhold til ændringsafgørelse (EU) 2018/412, udnyttede EIB allerede 41 % heraf ved udgangen af 2018. Hvad angår fordelingen på sektorer af ELM-transaktioner i 2018 indtager kreditlinjer til lokale banker, der fungerer som formidlere af finansiering til udvikling af den private sektor (33 %), endnu en gang en topplacering. Størstedelen af ELM-transaktionerne består imidlertid af infrastrukturinvesteringer, navnlig inden for sektorerne transport, energi og vandforsyning og -afledning.



Tabel 3: Sektorfordeling af EIB-finansieringstransaktioner undertegnet i ELM-regioner i 2018 under EU-garantien Sektor / region (mio. EUR) Førtiltræ-delses-facilitet Middelhavs-området

(de sydlige nabolande) Østlige nabolande og Rusland Asien* Latin-Amerika Sydafrika I alt Andel af det samlede Kreditlinjer 260 970 155 -- -- 70 1 455 33% Transport 746 40 132 130 102 -- 1 150 26% Energi 236 387 167 -- 46 -- 836 19% Vandfor-syning og -afledning -- 438 84 75 139 -- 736 17% Industri -- 56 -- -- -- 56 1% Byudvikling -- 77 -- -- 24 -- 101 2% Sammensat infrastruktur -- 52 -- -- -- -- 52 1% Landbrug, fiskeri og skovbrug -- -- 38 -- -- -- 38 1% Fast affald -- -- -- -- 36 -- 36 1% I alt 1 242 1 964 632 205 347 70 4 460 100% * "Asien" udelukker delregionen Centralasien, hvor der ikke blev undertegnet ELM-transaktioner i 2018. 3.3.ANSLÅEDE RESULTATER AF EIB-TRANSAKTIONER Da størstedelen af EIB's transaktioner under ELM har til formål at finansiere infrastrukturinvesteringer, som typisk tager mange år at færdiggøre, bliver data om de faktiske resultater og virkninger, der opnås med støtte fra EU's budgetgaranti, normalt først tilgængelige med en betydelig tidsforskydning. EIB bedømmer den forventede virkning af sine finansieringstransaktioner gennem sin "ramme for resultatmålinger" (ReM), der blev iværksat i 2012. I forbindelse med bedømmelsen afdækkes resultatindikatorer med basislinjer og mål, der forudsiger forventede økonomiske, sociale og miljømæssige resultater. Resultaterne i forhold til disse resultatbenchmarks overvåges gennem hele projektets levetid og rapporteres ved to milepæle: nemlig ved projektets afslutning og tre år efter projektets afslutning for direkte transaktioner, ved afslutningen af investeringsperioden og ved afslutningen af private equity-fondes levetid og ved udgangen af tildelingsperioden for udlån via formidlere. Under ReM vurderes projekterne af EIB i tre "søjler": I.I søjle 1 bedømmes det forventede bidrag til EU's og partnerlandenes prioriteringer og støtteberettigelse i henhold til målsætningerne for EIB's mandat. Den er med til at skabe klarhed om logikken i EIB's indsats med henblik på projektets forventede virkninger. II.I søjle 2 bedømmes kvaliteten og forsvarligheden af transaktionen baseret på forventede output, virkninger og resultater.

III.I søjle 3 bedømmes det forventede finansielle og ikkefinansielle bidrag (merværdi), som EIB tilfører projektet ud over markedsalternativet. Den bidrager til en bedømmelse af logikken i indsatsen på niveauet for EIB's input til projektet. I dette afsnit rapporteres der om EIB's skøn under ReM-rammen med hensyn til 62 projekter, hvor den første finansieringsaftale blev undertegnet i 2018 under ELM og EIB's egenrisikofaciliteter. Den samlede finansiering, som EIB har godkendt til disse projekter, beløber sig til 7,2 mia. EUR. I 2018 fik 59 ud af 62 nye projekter mindst bedømmelsen "væsentlig" af EIB under søjle 1, hvilket betyder, at de anses for at være i overensstemmelse med ELM-målene og yde et stort bidrag til enten de nationale udviklingsmål eller EU's mål og et moderat bidrag til de andre. 39 projekter fik bedømmelsen "høj" af EIB for at yde et stort bidrag til både EU-prioriteter og nationale udviklingsmål. Søjle 2-bedømmelsen er hovedsagelig baseret på projektets soliditet og finansielle og økonomiske bæredygtighed. 5 nye projekter, der blev undertegnet i 2018, blev bedømt som "fremragende", og 46 blev bedømt som "gode" af EIB under søjle 2 med en gennemsnitlig økonomisk rentabilitet på mellem 10 % og 15 % for infrastrukturprojekter. 11 projekter fik bedømmelsen "acceptabel" af EIB, typisk på grund af høje risici i omgivelserne eller svagheder vedrørende projektledelsen. Figur 3: EIB's bedømmelser pr. søjle for nye transaktioner i ELM-regioner undertegnet i 2018 Under søjle 3 bedømte EIB sit forventede finansielle og ikkefinansielle bidrag til 58 projekter som "højt" eller "væsentligt", navnlig for så vidt angår løbetiden af den ydede finansiering, der oversteg, hvad der var til rådighed på de lokale markeder. Efterhånden som EIB's ramme for resultatmålinger modnes, bliver der gradvist data til rådighed vedrørende de resultater, der rent faktisk er opnået gennem de transaktioner, hvor forventningerne var blevet formuleret gennem ReM efter lanceringen i 2012. For 2018 har EIB indberettet faktiske resultater for 9 kreditlinjer — 6 i Tyrkiet og 1 i henholdsvis Georgien, Libanon og Ukraine. Under disse kreditlinjer udlånte partnerbankerne i alt 1,52 mia. EUR gennem i alt 5 740 lån, hvoraf 5 504 lån var til SMV'er og 232 til midcapselskaber. Denne långivning bidrog til at fastholde 235 000 arbejdspladser i de endelige støttemodtagende virksomheder, heraf ca. 40 % i midcapselskaber. Den gennemsnitlige løbetid for lånene til de endelige støttemodtagere (vægtet efter lånets størrelse) var 4,4 år. Den gennemsnitlige støttemodtagende virksomhed havde 41 ansatte. 3.4.TRÆK PÅ EU-GARANTIEN I 2018 fortsatte EIB med at trække på EU-garantien som en konsekvens af forfaldne beløb på syriske statslån. Fra 2012 til 2018 trak EIB i alt 421,2 mio. EUR, heraf 55,6 mio. EUR i 2018, mens den resterende hovedstol, som kunne trækkes, udgjorde 211,5 mio. EUR ved udgangen af 2018 . Bestræbelserne på at inddrive de forfaldne beløb har indtil videre være frugtesløse. EIB har foretaget opfølgning ved de relevante domstole for at sikre EU's fordringer på de beløb, som Syrien skylder.

4.EIB'S SAMARBEJDE MED ANDRE PARTNERE 4.1.SAMARBEJDE MED KOMMISSIONEN Samarbejdet mellem EIB og Kommissionen om spørgsmål vedrørende ELM finder sted inden for rammerne af et bredere partnerskab mellem de to institutioner, herunder Den Europæiske Fond for Strategiske Investeringer (i EU), og EU's blandingsfaciliteter, der støtter udviklingsfinansieringsinstitutioners aktiviteter uden for EU og i Den Europæiske Fond for Bæredygtig Udvikling (EFSD). EIB har fortsat trukket på EU's blandingsfaciliteter, dvs. finansiering på lempelige vilkår fra EU's budgetmidler med henblik på at støtte forberedelsen og/eller gennemførelsen af EIB-finansierede projekter. I 2018 blev der godkendt 24 nye tilskud, som er helt eller delvist finansieret af EU-budgettet, til i alt 193 mio. EUR til gennemførelse af EIB i ELM-regionerne. Heraf blev 43 mio. EUR afsat til teknisk bistand, 105 mio. EUR til investeringstilskud, 40 mio. EUR til risikovillig kapital og 5 mio. EUR til rentetilskud. EIB er også en af gennemførelsespartnerne for den nye EU-garanti, som tilbydes gennem EFSD. ELM og EFSD er dog rettet mod temmelig forskellige typer af produkter, låntagere og geografiske områder. EFSD dækker f.eks. ikke Vestbalkan, mens ELM ikke dækker store dele af Afrika. Desuden er beslutningsprocessen for EU-garantier under EFSD forskellig fra den syvårige forhåndsgaranti, som ydes til EIB med henblik på ELM. I juni 2018 foreslog Kommissionen at modernisere tilvejebringelsen af EU-budgetgarantier for investeringer uden for EU i forbindelse med instrumentet for naboskab, udviklingssamarbejde og internationalt samarbejde (NDICI) efter 2020 . Den foreslåede tilgang for perioden efter 2020 er baseret på begrebet "åben arkitektur", hvor EIB fortsat vil være en vigtig partner i finansieringen af investeringer, der støtter bæredygtig udvikling uden for EU, men en række andre finansielle institutioner vil også have adgang til EU-garantier. NDICI lægger op til en stærkere politisk styring fra EU's side og en styrket koordinering med de finansielle institutioner, der fungerer som gennemførelsespartnere. Da Europa-Parlamentet og Rådet begyndte at gennemgå NDICI-forslaget, blev der iværksat opfølgende tekniske drøftelser mellem Kommissionen og EIB med henblik på at præcisere, hvordan de garantier, som EU kan stille til rådighed for EIB, kan udformes efter 2020. 4.2. SAMARBEJDE MED DEN EUROPÆISKE OMBUDSMAND Det aftalememorandum, der blev undertegnet mellem EIB og Den Europæiske Ombudsmand i 2008, danner grundlag for de to faser i EIB's klagemekanisme. Klager behandles først via EIB's interne mekanisme (EIB-CM), inden de eventuelt behandles af Ombudsmanden. EIB opdaterede sine klagemekanismepolitik i november 2018 . I 2018 gav ombudsmanden ikke meddelelse om, endsige afsluttede behandlingen af, klager angående EIB's aktiviteter i ELM-regionerne.